CELEX: C2005/171/47
Language: da
Date: 2005-07-09 00:00:00
Title: Sag T-168/05: Sag anlagt den 25. april 2005 af Arkema mod Kommissionen for De Europæiske Fællesskaber

9.7.2005   
            
            
               DA
            
            
               Den Europæiske Unions Tidende
            
            
               C 171/28
            
         Sag anlagt den 25. april 2005 af Arkema mod Kommissionen for De Europæiske Fællesskaber
   (Sag T-168/05)
   (2005/C 171/47)
   Processprog: fransk
   Ved De Europæiske Fællesskabers Ret i Første Instans er der den 25. april 2005 anlagt sag mod Kommissionen for De Europæiske Fællesskaber af selskabet Arkema, Paris, ved avocat Michel Debrous, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Artikel 1, litra d), artikel 2, litra c), og artikel 4, stk. 9, i Kommissionens beslutning K(2004)4876 endelig udg. af 19. januar 2005 annulleres, for så vidt de er rettet til Elf Aquitaine og pålægger dette selskab en bøde, på grund af retlige fejl og tilsidesættelse af væsentlige formkrav, og følgelig omgøres beslutningens artikel 2, litra c) og d), for så vidt de har pålagt Arkema en uforholdsmæssig bøde, og der fastsættes et lavere beløb;
            
         
               —
            
            
               subsidiært, beslutningens artikel 2, litra c), og d), omgøres, for så vidt de har pålagt Arkema og Elf Aquitaine en uforholdsmæssig bøde, og der fastsættes et lavere beløb;
            
         
               —
            
            
               i alle tilfælde tilpligtes Kommissionen at betale samtlige sagens omkostninger
            
         Søgsmålsgrunde og væsentligste argumenter:
   Ved den anfægtede beslutning har Kommissionen dels pålagt sagsøgeren og dennes moderselskab Elf Aquitaine SA »som solidarisk ansvarlige«, og dels sagsøgeren alene en bøde på henholdsvis 45 mio. EUR og på 13,5 mio. EUR for sammen med ti andre virksomheder at have deltaget i en aftale i sektoren for monochloreddikesyre.
   Til støtte for søgsmålet har sagsøgeren for det første gjort gældende, at Kommissionen har begået en række retlige fejl ved at tilregne Elf Aquitaine sagsøgerens praksis, hvis rigtighed og subsumption ikke bestrides. Kommissionen har således ifølge sagsøgeren tilsidesat reglerne om tilregnelse af praksis, der udøves af et datterselskab, til dettes moderselskab ved at indføre en de facto uafkræftelig formodning for tilregnelse, som er baseret på indehavelse af en majoritet af datterselskabets kapital, og som følgelig ikke godtgør, at moderselskabet faktisk er impliceret i den påtalte praksis. Ifølge sagsøgeren er denne uafkræftelige formodning i strid med principperne om datterselskabets juridiske og kommercielle autonomi, det personlige ansvar for overtrædelser af konkurrenceretten og forbuddet mod forskelsbehandling af virksomheder alt efter deres retlige organisation. Desuden har sagsøgeren anført, at Kommissionen ikke har overholdt væsentlige formkrav, da indførelsen af den uafkræftelige formodning på ingen måde er begrundet.
   For det andet har sagsøgeren gjort gældende, at den bøde, der er pålagt sagsøgeren, er uforholdsmæssig og udtryk for forskelsbehandling. Til støtte herfor har sagsøgeren påberåbt sig tilsidesættelse af proportionalitetsprincippet ved fastsættelsen af bødens grundbeløb, ved bestemmelsen af den faktor, der skal gøre bøden tilstrækkeligt afskrækkende, og ved bestemmelsen af den multiplikationsfaktor, der er knyttet til overtrædelsens varighed.
   Subsidiært finder sagsøgeren, at såfremt Elf Aquitaine ikke frifindes, er anbringenderne om tilsidesættelse af proportionalitetsprincippet fortsat relevante. Sagsøgeren har desuden påberåbt sig, at Kommissionen har taget Arkemas omsætning i betragtning to gange i sin beregningsmåde og således pålagt en dobbelt sanktion for det samme forhold.